Antoine Louis Dugès

**Antoine Louis Dugès** nado en Charleville-Mézières (Ardenas) o 19 de decembro de 1797, e finado en Montpellier o 1 de maio de 1838, foi un médico especializado en obstetricia, naturalista e zoólogo francés.

## Traxectoria 
Antoine Dugès era fillo e neto de médicos, e sobriño de Marie-Louise Lachapelle, de solteira Dugès, comadroa, e neto de Marie Jonet (Mme. Dugès), tamén comadroa.

Aos 16 anos marchou a París para estudar medicina na Facultade de Medicina da Antiga Universidade de París. Desde o primeiro ano recibiu un dos premios da Facultade de Medicina. Despois gañou regularmente os distintos concursos organizados para estudantes. En 1817 foi alumno interno, e pasou a ser anatomista axudante en 1819, e efectivo en 1820. Acadou o título de doutor en 1821 defendeu a tese *Recherches sur les maladies les plus importantes et les moins connues des enfants nouveau-nés* (Investigacións sobre as enfermidades máis importantes e menos coñecidas dos nenos recentemente nacidos).

En 1823 publicou un ''Essai physiologico-pathologique sur la nature de la fièvre, de l'inflammation et des principales névroses... suivi de l'Histoire des maladies observées à l'hôpital des Enfants malades pendant l'année 1818* (Ensaio fisiopatolóxico sobre a natureza da febre, a inflamación e as principais neuroses... seguido da Historia das enfermidades observadas no hospital de nenos enfermos durante o ano 1818), no que trataba de reconciliar as distintas teorías contraditorias entón en vigor.

En 1825 foi recibido no concurso para profesor agregado, instituído o ano anterior. Acadou a cátedra obstetricia na Facultade de Medicina da Universidade de Montpellier, entón en plena reorganización. En 1826 publicou un *Manual de Obstetricia* que tivo varias reedicións.

En 1838 e 1839 publicou o *Traité de physiologie comparée de l'homme et des animaux* (Tratado de fisioloxía comparada do home e dos animais), en dous tomos.

Antoine Dugès destacou tamén no campo da historia natural. Especialmente estudou os batracios (*Recherches sur l'ostéologie et la myologie des batraciens à leurs différents âges*, París, 1834) e os ácaros (*Recherches sur l'ordre des Acariens en général et la famille des Trombidées en particulier*).

Foi o autor de varias obras orixinais, entre elas *Sur la conformité organique dans l'échelle animale*, 1832 (Sobre a conformidade orgánica na escala animal), e *Recherches sur les Batraciens*, 1834 (Investigacións sobre os Batracios), obra salientada polo Instituto de Francia.  

Foi o pai de dous zoólogos, residentes ambos os dous en México: Alfredo Dugès (1826–1910) e Eugenio Dugès (1835–1895).

Foi membro de numerosas sociedades científicas, como a Academia de Medicina e a Academia de Ciencias de París, e a Academia de Ciencias de Berlín. 

Tamén foi nomeado Cabaleiro da Lexión de Honor e da Orde do Mérito.

## A teoría colonial 
Dugès é o autor da teoría colonial dos organismos, na que tratou de reconciliar as ideas enfrontadas de Georges Cuvier e Étienne Geoffroy Saint-Hilaire. Segundo Dugès, todos os grupos de animais poden comprenderse, en relacións dos uns cos outros, grazas a catro "leis primitivas": 
# A *lei da multiplicidade dos organismos*
# A *lei da disposición dos organismos*
# A *lei da modificación e da complicación dos organismos*
# A *lei da coalescencia*

A partir destas catro leis, Dugès infire unha **clasificación dos animais** en sete grandes divisións.

## Obras 
### Escritas por Dugès 
* *Recherches sur les maladies les plus importantes et les moins connues des nouveau-nés*. París: Baillière, 1821, 92 p. — Tese de doutoramento.
* *Essai physiologico-pathologique sur la nature de la fièvre, de l'inflammation et des principales névroses: suivi de l'Histoire des maladies observées à l'Hôpital des enfants malades, pendant l'année 1818*, 1823.
* *Mémoires sur la conformité organique dans l'échelle animale*, 1832.
* *Recherches sur l'ostéologie et la myologie des batraciens à leurs différents âges*, 1834.
* *Recherches sur l'ordre des Acariens en général et la famille des Trombidées en particulier*, 1834.
* *Remarques sur la couleuvre de Montpellier, avec quelques observations sur le développement des dents venimeuses, sur les variations de couleur individuelles ou dues à l'âge, sur un cas d'absence presque complète des écailles, etc.*, en *Annales des sciences naturelles: zoologie et biologie animale*, Masson, 1835, pp. 137–15011.
* *Traité de physiologie comparée de l'homme et des animaux, 1838–1839. (3 volumes). 
* ''Manuel d'obstétrique, ou Traité de la science et de l'art des accouchements: contenant l'exposé des maladies de la femme et de l'enfant nouveau-né, suivi d'un précis sur la saignée et la vaccination*, 1840. 

### En colaboración 
* Marie-Louise Lachapelle (1821): *Pratique des accouchements ou Mémoires et observations choisies, sur les points les plus importants de l'art*, París: J. B. Baillière. (3 volumes).
* Georges Cuvier: *Le règne animal distribué d'après son organisation: pour servir de base à l'histoire naturelle des animaux et d'introduction à l'anatomie comparée*.
*  A. Dugès (1833): *Traité pratique des maladies de l'utérus et de ses annexes* (con Marie Boivin). París: Baillière. (3 volumes).

## Honores 
### Epónimos 
Antoine Louis Dugès conmemórase co nome científico dunha especie de lagarto, *Lacerta dugesii*, hoxe reclasificada como *Teira dugesii*.

O xénero de planarias de auga doce *Dugesia* leva o seu nome.

## Abreviatura 
A abreviatura **Dugès** emprégase para recoñecer a Antoine Louis Dugès como autoridade na descrición e taxonomía en zooloxía.

## Notas 
## Véxase tamén 
### Bibliografía 
* Amédée Dechambre (1884): "Dugès (Antoine-Louis)", no *Dictionnaire encyclopédique des sciences médicales'', vol. 64, p. 642.
*